title: 2013/535/EÚ, Euratom: Rozhodnutie Európskeho parlamentu zo 17. apríla 2013 o absolutóriu za plnenie všeobecného rozpočtu Európskej únie za rozpočtový rok 2011, oddiel I – Európsky parlament

text:
               16.11.2013

               SK

               Úradný vestník Európskej únie

               L 308/1

      ROZHODNUTIE EURÓPSKEHO PARLAMENTU

   zo 17. apríla 2013
   o absolutóriu za plnenie všeobecného rozpočtu Európskej únie za rozpočtový rok 2011, oddiel I – Európsky parlament
   (2013/535/EÚ, Euratom)
   EURÓPSKY PARLAMENT,

               —

               so zreteľom na všeobecný rozpočet Európskej únie na rozpočtový rok 2011 (1),

               —

               so zreteľom na konsolidovanú ročnú účtovnú závierku Európskej únie za rozpočtový rok 2011 [COM(2012) 436 – C7-0225/2012] (2),

               —

               so zreteľom na správu o rozpočtovom a finančnom hospodárení – oddiel I – Európsky parlament – rozpočtový rok 2011 (3),

               —

               so zreteľom na výročnú správu vnútorného audítora za rozpočtový rok 2011,

               —

               so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (4),

               —

               so zreteľom na vyhlásenie o vierohodnosti (5) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na článok 314 ods. 10 a článok 318 Zmluvy o fungovaní Európskej únie a článok 106a Zmluvy o Euratome,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho články 145, 146 a 147,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (7), a najmä na jeho články 164, 165 a 166,

               —

               so zreteľom na článok 13 vnútorných pravidiel o plnení rozpočtu Európskeho parlamentu (8),

               —

               so zreteľom na článok 166 ods. 1 nariadenia (EÚ, Euratom) č. 966/2012, podľa ktorého je každá inštitúcia Únie povinná prijať všetky vhodné kroky s cieľom reagovať na poznámky pripojené k rozhodnutiu Európskeho parlamentu o absolutóriu,

               —

               so zreteľom na svoje uznesenie z 25. marca 2010 o usmerneniach pre rozpočtový postup na rok 2011 – oddiely I, II, IV, V, VI, VII, VIII a IX (9),

               —

               so zreteľom na svoje uznesenie z 18. mája 2010 o odhade príjmov a výdavkov Európskeho parlamentu na rozpočtový rok 2011 (10),

               —

               so zreteľom na článok 77 a článok 80 ods. 3 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0063/2013),

               A.

               keďže v audite Dvora audítorov bolo uvedené, že pokiaľ ide o administratívne výdavky v roku 2011, všetky inštitúcie uspokojivo spravovali systémy kontroly a dohľadu, ktoré sa vyžadujú v nariadení (ES, Euratom) č. 1605/2002;

               B.

               keďže generálny tajomník 24. apríla 2012 potvrdil, že má primeranú istotu, že rozpočet Európskeho parlamentu sa plnil v súlade so zásadami riadneho finančného hospodárenia a že stanovený rámec kontroly poskytuje požadované záruky, pokiaľ ide o zákonnosť a správnosť príslušných operácií,

               1.

               udeľuje svojmu predsedovi absolutórium za plnenie rozpočtu Európskeho parlamentu za rozpočtový rok 2011;

               2.

               uvádza svoje poznámky v nasledujúcom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, Rade, Komisii, Súdnemu dvoru Európskej únie, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ L 68, 15.3.2011.

      (2)  Ú. v. EÚ C 348, 14.11.2012, s. 1.

      (3)  Ú. v. EÚ C 164, 9.6.2012, s. 1.

      (4)  Ú. v. EÚ C 344, 12.11.2012, s. 1.

      (5)  Ú. v. EÚ C 348, 14.11.2012, s. 130.

      (6)  Ú. v. ES L 248, 16.9.2002, s. 1.

      (7)  Ú. v. EÚ L 298, 26.10.2012, s. 1.

      (8)  PE 349.540/Bur/ann/def.

      (9)  Ú. v. EÚ C 4, 7.1.2011, s. 20.

      (10)  Ú. v. EÚ C 161 E, 31.5.2011, s. 258.

         UZNESENIE EURÓPSKEHO PARLAMENTU

      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2011, oddiel I – Európsky parlament
      EURÓPSKY PARLAMENT,

                  —

                  so zreteľom na všeobecný rozpočet Európskej únie na rozpočtový rok 2011 (1),

                  —

                  so zreteľom na konsolidovanú účtovnú závierku Európskej únie za rozpočtový rok 2011 [COM(2012) 436 – C7-0225/2012] (2),

                  —

                  so zreteľom na správu o rozpočtovom a finančnom hospodárení – oddiel I – Európsky parlament – rozpočtový rok 2011 (3),

                  —

                  so zreteľom na výročnú správu vnútorného audítora za rozpočtový rok 2011,

                  —

                  so zreteľom na výročnú správu Dvora audítorov o plnení rozpočtu za rozpočtový rok 2011 spolu s odpoveďami inštitúcií (4),

                  —

                  so zreteľom na vyhlásenie o vierohodnosti (5) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

                  —

                  so zreteľom na článok 314 ods. 10 a článok 318 Zmluvy o fungovaní Európskej únie a článok 106a Zmluvy o Euratome,

                  —

                  so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (6), a najmä na jeho články 145, 146 a 147,

                  —

                  so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (7), a najmä na jeho články 164, 165 a 166,

                  —

                  so zreteľom na článok 13 vnútorných pravidiel o plnení rozpočtu Európskeho parlamentu (8),

                  —

                  so zreteľom na článok 166 ods. 1 nariadenia (EÚ, Euratom) č. 966/2012, podľa ktorého je každá inštitúcia Únie povinná prijať všetky vhodné kroky s cieľom reagovať na pripomienky pripojené k rozhodnutiu Európskeho parlamentu o absolutóriu,

                  —

                  so zreteľom na svoje uznesenie z 25. marca 2010 o usmerneniach pre rozpočtový postup na rok 2011 – oddiely I, II, IV, V, VI, VII, VIII a IX (9),

                  —

                  so zreteľom na svoje uznesenie z 18. mája 2010 o odhade príjmov a výdavkov Európskeho parlamentu na rozpočtový rok 2011 (10),

                  —

                  so zreteľom na článok 77 a článok 80 ods. 3 rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu (A7-0063/2013),

                  A.

                  keďže predseda prijal 11. júla 2012 účtovnú závierku Európskeho parlamentu za rozpočtový rok 2011;

                  B.

                  keďže účtovník Európskeho parlamentu vo svojom schválení konečnej účtovnej závierky vyhlásil, že získal primeranú istotu, že účtovná závierka pravdivo a verne vyjadruje finančnú situáciu Európskeho parlamentu zo všetkých významných hľadísk a že nezistil žiadne okolnosti, ktoré by boli dôvodom pre vznesenie výhrad;

                  C.

                  keďže generálny tajomník 24. apríla 2012 potvrdil, že má primeranú istotu, že rozpočet Európskeho parlamentu sa plnil v súlade so zásadami riadneho finančného hospodárenia a že stanovený rámec kontroly poskytuje požadované záruky, pokiaľ ide o zákonnosť a správnosť príslušných operácií;

                  D.

                  keďže Dvor audítorov dospel na základe svojho auditu k záveru, že pokiaľ ide o administratívne výdavky v roku 2011, všetky inštitúcie účinne spravovali systémy dohľadu a kontroly, ktoré sa vyžadujú v nariadení o rozpočtových pravidlách, a v 93 % z 56 platieb podrobených auditu (3 zálohové platby a 53 konečných platieb) sa nevyskytli významné chyby;

                  E.

                  keďže v súlade s bežným postupom bol administratíve Európskeho parlamentu zaslaný dotazník a odpovede prijal a prediskutoval Výbor pre kontrolu rozpočtu za prítomnosti podpredsedu zodpovedného za rozpočet, generálneho tajomníka a vnútorného audítora,

         Pridaná hodnota postupu udelenia absolutória Európskym parlamentom

                  1.

                  zdôrazňuje pridanú hodnotu parlamentného postupu vedúceho ku každoročnému udeľovaniu absolutória Európskym parlamentom; pripomína, že udelenie absolutória Európskym parlamentom je ďalšou možnosťou, ako verejne vykonávať kritické preskúmanie finančného hospodárenia inštitúcie, a tým uľahčiť občanom Únie získanie prehľadu o osobitnej riadiacej štruktúre a metódach činnosti Európskeho parlamentu a nákladoch na demokratickú Európu;

                  2.

                  vyzýva predsedníctvo, aby zaradilo ako konkrétny bod programu diskusiu o správe o udelení absolutória v máji alebo júni, krátko po schválení na plenárnom zasadnutí;

                  3.

                  zdôrazňuje, že preskúmanie je potrebné na zabezpečenie toho, aby administratíva Európskeho parlamentu niesla zodpovednosť, a že vzhľadom na veľký záujem občanov Únie a verejnej mienky o postup udeľovania absolutória Európskym parlamentom je dôležité, aby sa Európsky parlament vyhol nejasnému riadeniu, a teda postupoval plne transparentným spôsobom, a tak zabezpečil, aby bol občanom Únie poskytnutý jasný a presný obraz o tom, ako Európsky parlament využíva prostriedky, ktoré má k dispozícii;

                  4.

                  opätovne zdôrazňuje, že keďže je Európsky parlament autorita zodpovedná za vydávanie konečných rozhodnutí o absolutóriu, je preň veľmi dôležité vykonávať tento postup príkladným spôsobom, a že je preto potrebné vyhnúť sa aj tým najmenším nedostatkom, ktoré by mohli poškodiť politické výsledky európskych demokratických inštitúcií a ich snahu dosiahnuť vyššiu transparentnosť a lepšie finančné hospodárenie;

                  5.

                  zdôrazňuje, že toto uznesenie zostáva zamerané hlavne na plnenie rozpočtu a absolutórium za rozpočtový rok 2011 a že jeho hlavným cieľom je zabezpečiť, aby sa verejné prostriedky daňových poplatníkov využívali čo najlepšie, a zároveň poukázať na oblasti, v ktorých je možné dosiahnuť zlepšenie; vyzýva zodpovedné orgány Európskeho parlamentu, aby pokračovali v zvyšovaní účinnosti každodennej činnosti Európskeho parlamentu na všetkých možných úrovniach a aby sa pritom vždy zameriavali na poskytovanie kvalitnejších služieb občanom Únie;

                  6.

                  s uspokojením berie na vedomie kvalitu výmeny názorov medzi podpredsedom zodpovedným za rozpočet, generálnym tajomníkom a Výborom pre kontrolu rozpočtu, ktorá sa uskutočnila 22. januára 2013 v súvislosti s udeľovaním absolutória Európskym parlamentom za rok 2011; pripomína, že administratíva Európskeho parlamentu nesie zodpovednosť počas celého tohto procesu a že správy o udelení absolutória za plnenie rozpočtu Európskeho parlamentu a aktivity jeho Výboru pre kontrolu rozpočtu v období posledných desiatich rokov zohrávajú dôležitú úlohu a do finančného hospodárenia Európskeho parlamentu priniesli veľmi pozitívne prvky, ako je štatút poslancov a štatút asistentov; je odhodlaný pokračovať v tomto povzbudzujúcom vývoji smerujúcom k dosiahnutiu prvotriednosti a transparentnosti vo verejnom finančnom hospodárení;

                  7.

                  opätovne navrhuje, aby predsedníctvo distribuovalo viac oficiálnych dokumentov o politických otázkach všeobecného záujmu všetkým poslancom, aby sa tak o nich mohlo dôkladne diskutovať v rámci politických skupín predtým, ako sa prijme konečné rozhodnutie;

         Hospodárenie Európskeho parlamentu počas roka 2011

                  8.

                  víta skutočnosť, že zástupcovia predsedníctva a Výboru pre rozpočet dosiahli 22. septembra 2011 dohodu o opatreniach na dosiahnutie dodatočných úspor, ktoré boli následne zahrnuté do rozpočtu Európskeho parlamentu na rok 2012; je presvedčený, že tieto opatrenia na dosiahnutie inteligentných úspor vo výške takmer 40 000 000 EUR nemajú dosah na efektívnosť činností Európskeho parlamentu ani na zdroje, ktoré má k dispozícii každý poslanec; vyzýva generálneho tajomníka, aby informoval Radu a Komisiu o úspechoch Európskeho parlamentu a aby na tento účel získal informácie o ich opatreniach a aby ich požiadal, aby bol informovaný o prijatých odpovediach; zdôrazňuje však, že úspory by sa mali vytvárať tým, že sa bude vynakladať menej finančných prostriedkov, a nie skorším alebo neskorším vykonávaním platieb alebo presunmi medzi rozpočtami;

                  9.

                  pripomína svojmu predsedovi a generálnemu tajomníkovi svoje uznesenie zo 6. februára 2013 (11), kde „pripomína rozhodnutie prijaté na plenárnom zasadnutí, ktoré vyzýva Radu, aby do júna 2013 predložila plán týkajúci sa viacerých sídel Európskeho parlamentu, a očakáva, že oba príslušné výbory, generálny tajomník a predsedníctvo poskytnú poslancom aktualizované údaje a informácie o finančnom a environmentálnom dosahu dohody týkajúcej sa zachovania viacerých sídel; navrhuje, aby vlastné útvary EP pre posudzovanie vplyvu preskúmali túto otázku, a to aj s ohľadom na dosah prítomnosti EP, resp. jeho čiastočnej prítomnosti na príslušné spoločenstvá a regióny, a predložili hodnotenie do júna 2013, aby bolo možné zohľadniť ich závery v súvislosti s budúcim VFR“; upozorňuje, že jún 2013 sa veľmi rýchlo blíži;

                  10.

                  konštatuje, že Európsky parlament je viazaný zmluvou pracovať na troch pracoviskách a že to predstavuje dodatočné náklady; konštatuje tiež, že zmena tejto situácie nie je v rukách Európskeho parlamentu, ale členských štátov; nalieha na členské štáty, aby prehodnotili otázku jedného sídla Parlamentu a pracovísk v budúcej revízii zmluvy zmenou protokolu č. 6;

                  11.

                  poznamenáva, že nové nariadenie o rozpočtových pravidlách [nariadenie (EÚ, Euratom) č. 966/2012] a pravidlá jeho uplatňovania nadobudli účinnosť 1. januára 2013 a priniesli významné zmeny vo finančnom hospodárení, najmä prostredníctvom posilnenia riadneho finančného hospodárenia a ochrany finančných záujmov Únie, zavedenia finančných mechanizmov, ktoré umožňujú mobilizáciu prostriedkov tretích strán v dôsledku pákového účinku zdrojov Únie, a obmedzenia byrokracie presunutím zamerania z administratívnej práce na výkonnosť; vyzýva útvary Európskeho parlamentu, aby podobne ako v rámci minulých revízií nariadenia o rozpočtových pravidlách bezodkladne začali uplatňovať tieto pravidlá, a to s čo najmenej negatívnym dosahom na administratívu Európskeho parlamentu; žiada, aby bol pred začiatkom postupu udeľovania absolutória za rok 2012 informovaný, či nové nariadenie o rozpočtových pravidlách viedlo k zníženiu počtu zamestnancov potrebných na finančné hospodárenie;

                  12.

                  víta nový Kódex správania poslancov Európskeho parlamentu v oblasti finančných záujmov a konfliktov záujmov, ktorý prijal na svojej plenárnej schôdzi 1. decembra 2011; poznamenáva, že poslanci sú povinní poskytovať úplné informácie o všetkých odmeňovaných činnostiach mimo Európskeho parlamentu, o odmenách, ktoré dostávajú, a o akýchkoľvek ďalších funkciách, ktoré vykonávajú a ktoré by mohli viesť ku konfliktu záujmov; ďalej poznamenáva, že tento kódex poslancom výslovne zakazuje prijať akúkoľvek peňažnú sumu alebo iný dar za ovplyvnenie rozhodnutí Európskeho parlamentu; s uspokojením berie na vedomie, že v tomto kódexe sú stanovené jasné pravidlá týkajúce sa prijímania darov a účasti bývalých poslancov na lobizme; očakáva, že vykonávacie pravidlá sa primeraným spôsobom oznámia poslancom a že vyhlásenia sa preveria pomocou vzoriek;

                  13.

                  je znepokojený tým, že rok po nadobudnutí účinnosti kódexu správania ešte neboli prijaté vykonávacie opatrenia v súvislosti s článkom 5 ods. 3 – zabezpečiť transparentnosť v súvislosti s cestami poslancov, ubytovaním a diétami uhrádzanými tretími stranami; upozorňuje, že je nutné rýchlo prijať vykonávacie opatrenia; pevne verí, že všetky cestovné výdavky, výdavky na ubytovanie a diéty v hodnote 150 EUR a viac, ktoré sú uhrádzané tretími stranami, musia byť oznámené;

                  14.

                  vyzýva administratívu Európskeho parlamentu, aby zverejnila všetky vyhlásenia o finančných záujmoch poslancov, členené podľa rokov, v strojovo čitateľnej podobe v sekcii profilov poslancov na internetovej stránke Európskeho parlamentu;

                  15.

                  berie na vedomie zverejnenie sociálnej správy, ktorá poskytuje cenný prehľad o ľudských zdrojoch Európskeho parlamentu; požaduje, aby bola správa za rok 2012 zverejnená do konca septembra roku 2013; ďalej poznamenáva, že v období medzi rokom 2010 a rokom 2011 sa počet pracovných miest uvedený v pláne pracovných miest Európskeho parlamentu zvýšil o 4 %, predovšetkým v dôsledku nových zodpovedností a zvýšenia pracovnej záťaže na základe Lisabonskej zmluvy a očakávaného pristúpenia Chorvátska k Únii;

                  16.

                  žiada, aby vzdelávacie kurzy pre zamestnancov, a najmä intenzívne jazykové kurzy, boli efektívnejšie prispôsobené pracovnému rozvrhu rôznych kategórií zamestnancov pracujúcich v Európskom parlamente vrátane akreditovaných asistentov poslancov;

                  17.

                  odporúča vykonávať odporúčanie Dvora audítorov, aby sa zabezpečilo, že zmeny osobnej situácie zamestnancov budú v primeranej lehote registrované, a aby sa zaviedol systém pre včasné monitorovanie takýchto informácií;

                  18.

                  zdôrazňuje, že rok 2011 bol druhým úplným rokom, počas ktorého sa uplatňoval nový štatút poslancov a štatút asistentov (oba sú v účinnosti od 14. júla 2009); poznamenáva, že vykonávacie opatrenia k štatútu asistentov boli na základe návrhov dočasnej hodnotiacej skupiny a generálneho tajomníka počas týchto dvoch rokov zmenené štyrikrát na účel uplatnenia hlavy VII Podmienok zamestnávania ostatných zamestnancov Európskej únie (ďalej len „PZOZ“) a vykonávacích opatrení; pripomína, že uplatňovanie hlavy VII PZOZ prispelo k vytvoreniu jednotného systému, ktorým sa riadi štatút akreditovaných asistentov poslancov pracujúcich na troch pracoviskách Európskeho parlamentu a ktorý nahradil 27 rozdielnych vnútroštátnych systémov zmluvných vzťahov, zdaňovania a sociálneho zabezpečenia, a že v súčasnosti nič nenasvedčuje tomu, že je potrebné upraviť pravidlá vzťahujúce sa na asistentov poslancov obsiahnuté v hlave VII PZOZ; navrhuje vykonať úplné hodnotenie štatútu asistentov vrátane možných úprav pravidiel ešte pred najbližšími európskymi voľbami;

         Správa o rozpočtovom a finančnom hospodárení
          (12)

                  19.

                  konštatuje, že v roku 2011 predstavovali príjmy Európskeho parlamentu 173 293 432 EUR (243 094 204 EUR v roku 2010), z čoho 23 815 077 EUR tvorili pripísané príjmy;

         Predloženie účtovnej závierky Európskeho parlamentu

                  20.

                  berie na vedomie údaje, na základe ktorých bola zostavená účtovná závierka Európskeho parlamentu za rozpočtový rok 2011, a to:

                              (v EUR)

                                 a)   Dostupné rozpočtové prostriedky

                              Rozpočtové prostriedky na rok 2011:

                              1 685 829 393

                              Neautomatické prenosy z rozpočtového roku 2010:

                              9 240 000

                              Automatické prenosy z rozpočtového roku 2010:

                              231 028 630

                              Rozpočtové prostriedky zodpovedajúce pripísaným príjmom za rok 2011:

                              23 815 077

                              Prenosy zodpovedajúce pripísaným príjmom z roku 2010:

                              110 017 852

                              Spolu:

                              2 059 930 952

                                 b)   Použitie rozpočtových prostriedkov v rozpočtovom roku 2011

                              Záväzky:

                              1 843 611 385

                              Uskutočnené platby:

                              1 580 302 842

                              Automaticky prenesené rozpočtové prostriedky vrátane prostriedkov pochádzajúcich z pripísaných príjmov:

                              330 492 631

                              Neautomaticky prenesené rozpočtové prostriedky:

                              21 700 000

                              Zrušené rozpočtové prostriedky:

                              126 481 634

                                 c)   Rozpočtové príjmy

                              Realizované v roku 2011:

                              173 293 432

                                             d)

                                          Celková súvaha k 31. decembru 2011

                              1 565 534 440

                  21.

                  poznamenáva, že schválené rozpočtové prostriedky v pôvodnom rozpočte Európskeho parlamentu na rok 2011 tvorili celkovú sumu 1 685 829 393 EUR, čo predstavuje zvýšenie o 5 % v porovnaní s rozpočtom na rok 2010 (1 607 363 235 EUR), a že v roku 2011 sa na rozdiel od roku 2010 nezaviedol žiadny opravný rozpočet;

                  22.

                  konštatuje, že v roku 2011 bolo zaviazaných 93 % konečných rozpočtových prostriedkov (96 % v roku 2010), pričom miera rušenia bola 6 % (3 % v roku 2010), a že podobne ako v predchádzajúcich rokoch sa dosiahla vysoká miera plnenia rozpočtu; ďalej berie na vedomie rýchly nárast zrušených rozpočtových prostriedkov, ktorý bol predovšetkým dôsledkom neuhradenia ročnej úpravy platov zamestnancov vo výške 1,7 % v roku 2011 v nadväznosti na príslušné rozhodnutie Rady;

                  23.

                  je znepokojený výrazným zvýšením prenosov do roka 2011 [240 268 630 EUR (13)] a požaduje zlepšenie plánovania výdavkov; vyzýva administratívu, aby zmenila tento trend v rámci príprav na nadchádzajúce voľby do Európskeho parlamentu;

                  24.

                  konštatuje, že celková výška rozpočtu Únie na rok 2011 bola 141,9 miliardy EUR vo viazaných rozpočtových prostriedkoch, z ktorej rozpočet Európskeho parlamentu predstavoval 1 686 miliónov EUR; ďalej konštatuje, že tento údaj predstavuje len o niečo viac ako 1 % rozpočtu Únie a 20 % sumy 8 454 miliónov EUR vyčlenenej na rok 2011 na administratívne výdavky inštitúcií Únie ako celku v súlade s medziinštitucionálnou dohodou medzi Európskym parlamentom, Radou a Komisiou o rozpočtovej disciplíne a riadnom finančnom hospodárení;

                  25.

                  víta skutočnosť, že medzi rokmi 2011 a 2012 sa neuskutočnili žiadne zberné presuny; opätovne vyzýva svoju administratívu, aby sa naďalej zameriavala na cieľ lepšieho a jasnejšieho rozpočtového plánovania a disciplíny, a žiada, aby sa v záujme rozpočtovej jasnosti výdavky na budovy alebo akékoľvek iné výdavky podobného rozsahu zahŕňali samostatne do rozpočtu namiesto toho, aby boli financované prostredníctvom nevyčerpaných prostriedkov;

                  26.

                  konštatuje, že v roku 2011 boli štyrmi hlavnými okruhmi rozpočtu Európskeho parlamentu okruhy „úradníci a dočasní zamestnanci“, „budovy a súvisiace náklady“ a „poslanci a výdavky, ktoré sa vzťahujú na asistentskú výpomoc“, čo predstavuje 70 % celkových viazaných rozpočtových prostriedkov;

                  27.

                  pripomína, že suma vo výške 85,9 milióna EUR vrátená Belgickom Európskemu parlamentu na začiatku roka 2010 a určená na stavebné projekty sa má považovať za vonkajší pripísaný príjem podľa článku 21 nariadenia o rozpočtových pravidlách;

         Účtovná závierka Európskeho parlamentu

                  28.

                  poznamenáva, že účtovník Európskeho parlamentu vo svojom schválení konečnej účtovnej závierky vyhlásil, že získal primeranú istotu, že účtovná závierka pravdivo a verne vyjadruje finančnú situáciu Európskeho parlamentu zo všetkých významných hľadísk; ďalej berie na vedomie jeho vyhlásenie, že nezistil žiadne okolnosti, ktoré by boli dôvodom pre vznesenie výhrad;

                  29.

                  pripomína rozhodnutie svojho predsedu z 11. júla 2012 týkajúce sa schválenia účtovnej závierky za rozpočtový rok 2011;

         Vyhlásenie generálneho tajomníka o vierohodnosti

                  30.

                  víta vyhlásenie generálneho tajomníka z 24. apríla 2012 vydané z jeho pozície hlavného povoľujúceho úradníka vymenovaného delegovaním, ktoré sa týka výročných správ o činnosti povoľujúcich úradníkov za rok 2011, v ktorom potvrdzuje, že má primeranú istotu, že rozpočet Európskeho parlamentu sa plnil v súlade so zásadami riadneho finančného hospodárenia a že stanovený rámec kontroly poskytuje požadované záruky, pokiaľ ide o zákonnosť a správnosť príslušných operácií;

         Výročné správy Dvora audítorov týkajúce sa rozpočtového roka 2011

         Stanoviská Dvora audítorov

                  31.

                  víta skutočnosť, že Dvor audítorov dospel na základe svojho auditu k záveru, že systémy dohľadu a kontroly administratívnych výdavkov ako celku, ktoré sa vyžadujú v nariadení o rozpočtových pravidlách, boli účinné a že pri platbách administratívnych výdavkov v roku 2011 neboli zistené významné chyby;

         Vyplácanie sociálnych príspevkov a výhod zamestnancom

                  32.

                  berie na vedomie osobitné zistenie týkajúce sa Európskeho parlamentu, uvedené vo výročných správach Dvora audítorov za rok 2011 aj v odpovediach Európskeho parlamentu, že informácie o osobnej a rodinnej situácii zamestnancov, ktoré mali k dispozícii útvary Európskeho parlamentu, boli buď neaktuálne, alebo neboli náležite spracované, čo v jednom prípade viedlo k vyplateniu súm navyše; berie na vedomie, že vymáhanie súm vyplatených navyše sa v uvedenom prípade začalo v novembri 2011 prostredníctvom zrážky zo mzdy príslušného zamestnanca; podporuje však prísnejšie kontroly v budúcnosti s cieľom zabrániť preplatkom;

         Pravidlá zamestnávania akreditovaných asistentov poslancov

                  33.

                  ďalej berie na vedomie, že podľa vnútorných pravidiel pre zamestnávanie akreditovaných asistentov poslancov môžu títo asistenti predložiť lekárske potvrdenie a ďalšie dokumenty potrebné na uzavretie zmlúv do troch mesiacov od dátumu účinnosti pôvodnej zmluvy o ich prijatí do zamestnania a že keďže je táto výnimka v rozpore s ustanoveniami uvedenými v článkoch 128 a 129 PZOZ, mali by byť tieto články zosúladené s predpismi pre akreditovaných asistentov; poznamenáva tiež, že pokiaľ ide o dodržiavanie požiadavky týkajúcej sa znalosti jazykov, v žiadnom z desiatich kontrolovaných prípadov sa v spise nenachádzali doklady o vykonaní kontrol;

                  34.

                  podporuje odpovede Európskeho parlamentu v sporovom konaní s Dvorom audítorov;

         Realizácia predbežného overovania postupov prijímania zamestnancov

                  35.

                  berie na vedomie zistenie Dvora audítorov, že v kontrolovaných postupoch prijímania akreditovaných asistentov poslancov chýbali v spise doklady o vykonaní predbežných kontrol dokumentov potrebných pre prijatie zamestnancov; berie na vedomie odpoveď príslušných útvarov Európskeho parlamentu, že po zrevidovaní kontrolných zoznamov a zavedení krížových kontrol sa príslušná dokumentácia na toto overovanie bude odteraz zachovávať;

         Verejné obstarávanie

                  36.

                  vyjadruje poľutovanie nad tým, že Dvor audítorov zistil nedostatky pri uplatňovaní kritérií výberu a kritérií na zadanie zákazky v dvoch z 10 kontrolovaných postupov Európskeho parlamentu v oblasti verejného obstarávania, ktoré sa týkali údržby budov a tlačiarenských služieb; opätovne vyzýva predsedníctvo, aby prehodnotilo všetky kontrolné mechanizmy verejného obstarávania s cieľom zaistiť čo najvýhodnejšie ceny za ponúkané služby a tovar;

                  37.

                  vyjadruje poľutovanie nad tým, že z dôvodu zníženia administratívnej záťaže pre zákazky s nízkou hodnotou, ktorého cieľom bolo zvýšiť účasť MSP na výberových konaniach týkajúcich sa týchto zákaziek, nemá administratíva informácie o počte MSP, ktoré získali zákazky s nízkou hodnotou; generálny sekretariát preto nie je schopný uviesť, či zníženie administratívnej záťaže skutočne viedlo k zvýšeniu účasti MSP, a či teda boli prijaté opatrenia účinné; žiada o monitorovanie počtu MSP, ktoré získali zákazky s nízkou hodnotou;

         Vypočutie vnútorného audítora a výročná správa vnútorného audítora

                  38.

                  poznamenáva, že na stretnutí príslušného výboru s vnútorným audítorom, ktoré sa konalo 22. januára 2013, vnútorný audítor predložil svoju výročnú správu podpísanú 26. júla 2012 a vyhlásil, že v roku 2011 vykonal tieto audity administratívy Európskeho parlamentu:

                              —

                              osobitné preskúmanie rámca vnútornej kontroly,

                              —

                              následná kontrola v nadväznosti na audit postupu verejného obstarávania v rámci generálneho riaditeľstva pre predsedníctvo (GR Predsedníctvo),

                              —

                              následná kontrola v nadväznosti na audit príspevku na asistentskú výpomoc,

                              —

                              následná kontrola v nadväznosti na audit spracovania žiadostí o platby,

                              —

                              audit postupu verejného obstarávania a plnenia zmlúv v rámci generálneho riaditeľstva pre inováciu a technologickú podpor (GR ITEC),

                              —

                              audit zavedenia výplatných pások,

                              —

                              následná kontrola v nadväznosti na audit politiky v oblasti nehnuteľností: plánovanie, hodnotenie a riadenie potrieb v oblasti kancelárskych priestorov,

                              —

                              audit postupu verejného obstarávania v rámci generálneho riaditeľstva komunikácie (DG Communication);

                  39.

                  zdôrazňuje, že medzi významnejšie závery uvedené vo výročnej správe vnútorného audítora patrili tieto skutočnosti:

                              —

                              audit príspevku na asistentskú výpomoc poukázal na potrebu posilniť rámec pre odmeňovanie súkromne zamestnávaných miestnych asistentov, ktorých počet sa pri jednotlivých poslancoch podstatne líši, a získať väčšie záruky v súvislosti so službami poskytovanými dodávateľmi služieb,

                              —

                              pokiaľ ide o postupy verejného obstarávania v rámci niektorých generálnych riaditeľstiev, je potrebné lepšie odôvodňovať využívanie mimoriadnych rokovacích konaní a zabezpečiť, že výsledky rokovaní budú vychádzať z doložených analýz, ktoré môžu byť vyhodnocované na základe príslušných kritérií najvýhodnejšieho pomeru medzi kvalitou a cenou,

                              —

                              vo viacerých prípadoch nebola metodika hodnotenia uplatňovaná v rámci postupov verejného obstarávania dostatočne zdokumentovaná v hodnotiacich správach a zápisniciach alebo sa líšila od metodiky uvedenej v špecifikáciách súťaže, pričom hodnotiaca metóda stanovená v špecifikáciách musí prikladať dostatočnú váhu cenovému kritériu vo vzťahu k ostatným kritériám a zaistiť využitie najlepšieho pomeru medzi kvalitou a cenou;

                  40.

                  berie na vedomie a podporuje názory vyjadrené vnútorným audítorom, pokiaľ ide o:

                              —

                              dôležitosť zabezpečiť v rámci niektorých oddelení vykonávanie nových centrálne prijatých usmernení týkajúcich sa citlivých funkcií a riadenia rizík, vypracovávanie ukazovateľov výkonnosti, dopĺňanie dokumentácie týkajúcej sa postupov vnútornej kontroly a riadenia a skrátenie meškaní v rámci účtovania rozpočtových výdavkov,

                              —

                              dôležitosť zabezpečiť, že v rámci postupu verejného obstarávania hodnotiaci výbor plne, jasne a komplexne odôvodní svoje závery vo svojej správe a že hodnotiaci proces nebude obsahovať žiadne prvky nasvedčujúce nerovnakému zaobchádzaniu s uchádzačmi;

         Audit rámca vnútornej kontroly

                  41.

                  pripomína, že výsledkom pôvodnej revízie rámca vnútornej kontroly v rokoch 2003 a 2004 bolo 14 správ o auditoch, ktoré sa týkali všetkých oddelení a ústredných útvarov a obsahovali 452 odsúhlasených opatrení zameraných na zlepšenie celkovej úrovne:

                              —

                              dodržiavania minimálnych noriem vnútornej kontroly v rámci inštitúcie,

                              —

                              dosahovania hlavných cieľov inštitúcie v oblasti kontroly (dodržiavanie platných zákonov, nariadení a politík; spoľahlivosť informácií o riadení a záznamov z oblasti riadenia, a hospodárnosť, účinnosť a efektívnosť operácií);

         Zostávajúce nedokončené opatrenia

                  42.

                  pripomína, že v rokoch 2005/2006 a 2007/2008 sa postupne uskutočnili následné audity vykonávania 452 opatrení a v jednom oddelení s vysokou mierou nedokončených opatrení aj v roku 2009; zdôrazňuje, že výsledkom tohto súboru auditov bolo, že koncom roka 2010 zostalo nedokončených 68 opatrení pôvodnej revízie rámca vnútornej kontroly;

                  43.

                  s uspokojením konštatuje, že pre útvar vnútorného auditu je preskúmanie rámca vnútornej kontroly, ktoré sa začalo v roku 2003, aj naďalej prioritou; berie na vedomie skutočnosť, že k 30. septembru 2011 po niekoľkých následných auditoch zostalo zo 452 pôvodne odsúhlasených opatrení 38 nedokončených; víta skutočnosť, že žiadne z týchto opatrení neoznačuje útvar vnútorného auditu ako zásadne dôležité; vyzýva vedenie na úrovni oddelení a na centrálnej úrovni, aby uplatnilo zostávajúcich 38 oneskorených nedokončených opatrení do konca súčasného volebného obdobia;

                  44.

                  víta skutočnosť, že v júni 2011 firma externých hodnotiteľov potvrdila, že útvar vnútorného auditu Európskeho parlamentu spĺňa vymedzenie vnútorného auditu, etického kódexu a štandardov a že táto skutočnosť zodpovedá najvyššej miere súladu; nabáda útvar vnútorného auditu, aby naďalej vychádzal z už zavedených pevných základov a pokračoval v preberaní špičkových postupov; uznáva, že počas druhej polovice roka 2011 útvar vnútorného auditu už zaviedol niekoľko dôležitých prvkov návrhov na zlepšenie, ktoré dostal, a zostávajúca časť akčného plánu sa mala vykonávať počas obdobia do konca roku 2012;

                  45.

                  zdôrazňuje, že v súlade s politikami transparentnosti voči občanom Únie by sa po určitom čase mal na internetovej stránke Európskeho parlamentu zverejniť súhrn údajov o počte a type vykonaných vnútorných auditov, ako aj o vydaných odporúčaniach a opatreniach realizovaných na základe týchto odporúčaní; chce byť informovaný o tom, ktoré z týchto dokumentov ešte nie sú zverejnené a z akých dôvodov;

         Opatrenia prijaté generálnym tajomníkom v nadväznosti na uznesenie o udelení absolutória za rok 2010

                  46.

                  víta písomné odpovede na uznesenie o udelení absolutória za rok 2010, ktoré boli poskytnuté Výboru pre kontrolu rozpočtu 16. novembra 2012; vyjadruje však poľutovanie nad skutočnosťou, že tieto odpovede nebolo možné získať pred začatím postupu udelenia absolutória za rok 2011; očakáva, že v súvislosti s udeľovaním absolutória za rok 2012 sa bude môcť uskutočniť výmena názorov medzi generálnym tajomníkom a Výborom pre kontrolu rozpočtu do konca októbra 2013;

                  47.

                  víta formálne rozhodnutie na základe návrhu Výboru pre kontrolu rozpočtu a hlasovania v pléne v rámci správy o udelení absolutória za rok 2010 nepokračovať v udeľovaní ceny za žurnalistiku, ktorej výdavky v roku 2011 predstavovali 154 205 EUR; uznáva, že kontakty s novinármi boli v členských štátoch posilnené organizovaním tematických seminárov v hlavných mestách, pričom bola využitá existujúca administratívna kapacita Európskeho parlamentu a súčasne bola novinárom poskytnutá príležitosť vymieňať si názory s poslancami a získať kompletné poznatky o štruktúre Európskeho parlamentu a jeho úlohe v legislatívnom procese;

                  48.

                  druhýkrát žiada – po tom, ako v roku 2010 predložil prvú žiadosť týkajúcu sa postupu udeľovania absolutória – úplnú správu o vývoji projektov voľne šíriteľného softvéru v Európskom parlamente, pokiaľ ide o jeho používanie a užívateľov v Európskom parlamente, interakciu s občanmi a činnosti v oblasti verejného obstarávania; druhýkrát vyzýva k tomu, aby boli formou úplnej štúdie preskúmané povinnosti Európskeho parlamentu podľa článku 103 rokovacieho poriadku, pokiaľ ide o voľne šíriteľný softvér a otvorené normy; vyjadruje poľutovanie nad tým, že voľne šíriteľný softvér a otvorené zdroje sa nepoužívajú v oblasti informačných technológií Európskeho parlamentu vo väčšej miere;

                  49.

                  berie na vedomie odpoveď generálneho tajomníka, v ktorej sa uvádza, že príspevky Európskeho parlamentu v roku 2011 sa vzťahovali na 1 599 zmlúv akreditovaných asistentov a 2 868 zmlúv miestnych asistentov;

         Riadenie administratívy Európskeho parlamentu

                  50.

                  zdôrazňuje vynikajúcu kvalitu parlamentných prekladateľských a tlmočníckych služieb; konštatuje, že aj naďalej tvoria podstatnú časť rozpočtu Európskeho parlamentu; konštatuje, že rozhodnutie o zdrojovo efektívnom komplexnom systéme viacjazyčnosti v tlmočení, ktoré prijalo predsedníctvo v roku 2011, zvyšuje efektívnosť tlmočníckych služieb a znižuje ich štrukturálne náklady; žiada Európsky parlament, aby predložil podrobný dokument o štruktúre nákladov na preklad a tlmočenie a o opatreniach na ďalšie znižovanie týchto nákladov a na zvýšenie efektívnosti týchto služieb bez toho, aby bola ohrozená celková kvalita;

                  51.

                  konštatuje, že 192 zamestnancov sa zodpovedá generálnym riaditeľom bez toho, aby tak učinili najprv u riaditeľa; žiada generálneho tajomníka, aby sa touto situáciou zaoberal a zabezpečil, aby nedochádzalo k neoficiálnym vytváraniam „kabinetov“ generálnych riaditeľov; žiada generálneho tajomníka, aby pri skúmaní tejto záležitosti posúdil tiež, do akých platových tried sú títo zamestnanci zaradení a aké majú právomoci a zodpovednosti;

         Správy o činnosti predkladané generálnymi riaditeľmi

                  52.

                  poznamenáva, že generálni riaditelia každoročne informujú o plnení svojich úloh v správach o činnosti, ktoré predstavujú vnútorný nástroj riadenia, ktorého primárnym cieľom je poskytnúť generálnemu tajomníkovi jasný prehľad o tom, ako funguje administratíva, a najmä o všetkých slabých stránkach; konštatuje, že v ročných správach o činnosti za rozpočtový rok 2011 žiadny povoľujúci úradník neuviedol vo svojom vyhlásení výhrady týkajúce sa identifikácie závažných problémov generálnymi riaditeľmi v spôsobe využívania zdrojov alebo skutočnosti, že kontrolné postupy neboli schopné zabezpečiť zákonnosť a správnosť transakcií;

                  53.

                  poukazuje na to, že správa o činnosti každého generálneho riaditeľstva obsahuje v prílohe zoznam výnimiek, v ktorých sú po jednotlivých bodoch rozpísané výnimky z uplatňovania platných predpisov a štandardných postupov; vyjadruje obavu nad skutočnosťou, že v prípade niektorých riaditeľstiev je počet týchto výnimiek vysoký, a navrhuje, aby sa vyvinulo ďalšie úsilie s cieľom predchádzať využívaniu tejto pomôcky v záujme napraviť anomálne situácie;

         GR Predsedníctvo

                  54.

                  víta záväzok GR Predsedníctvo naďalej zlepšovať svoje finančné riadenie prostredníctvom hĺbkového preskúmania rôznych aspektov plnenia rozpočtu a s ním súvisiacich postupov; berie na vedomie najmä úsilie podniknuté v oblasti zvyšovania informovanosti zamestnancov o postupoch verejného obstarávania a rozpočtových operáciách;

                  55.

                  opakuje, že problematika bezpečnosti je pre všetky parlamenty veľmi citlivou oblasťou a v prípade nadnárodného parlamentu to platí ešte viac, pretože sa nachádza vo veľmi exponovanom postavení a neustále ho navštevujú hlavy štátov a predsedovia vlád; konštatuje, že priemerne je denne v priestoroch Európskeho parlamentu v Bruseli prítomných 12 000 osôb;

                  56.

                  berie na vedomie, že predsedníctvo 6. júla 2011 jednomyseľne prijalo tzv. novú koncepciu komplexnej bezpečnosti, ktorá obsahuje myšlienku vyhradiť rôzne vchody do Európskeho parlamentu rôznym kategóriám používateľov; požaduje, aby bol do konca roka 2013 informovaný o uplatňovaní tejto novej koncepcie komplexnej bezpečnosti;

                  57.

                  konštatuje, že Európsky parlament očakáva, že internalizáciou bezpečnostných služieb sa znížia v období od roku 2013 do roku 2016 náklady v tejto oblasti v Bruseli a Štrasburgu o 11 250 000 EUR a každý ďalší rok o 5 640 000 EUR; žiada o uistenie, že formou priebežného školiaceho programu budú zavedené a zachovávané najvyššie štandardy cieleného zaisťovania bezpečnosti; požaduje každoročnú správu s podrobnými informáciami o vývoji nákladov na bezpečnostnú službu vrátane kumulovaných nákladov na dôchodky zamestnancov zamestnaných v tejto oblasti a o opatreniach prijatých s cieľom zabezpečiť potrebný rozsah a kvalitu služieb;

                  58.

                  opakovane žiada, aby v záujme zvýšenia bezpečnosti boli poslanci elektronicky kontrolovaní pri vstupe do priestorov Európskeho parlamentu alebo pri ich opustení;

                  59.

                  požaduje, aby mu generálny sekretariát poskytol informácie o postupe, na základe ktorého bude prebiehať hodnotenie spoločného registra transparentnosti, ktoré sa má konať v roku 2013, a to podľa medziinštitucionálnej dohody uzavretej v roku 2011;

                  60.

                  konštatuje, že viac ako 1 500 zamestnancov má svoje deti zapísané v európskych školách, a je preto prekvapený zistením, že Európsky parlament nezohráva žiadnu úlohu v systéme správy a riadenia európskych škôl;

                  61.

                  žiada generálneho tajomníka, aby preskúmal, akú úlohu by mohol Európsky parlament zohrávať v systéme správy a riadenia európskych škôl, a to vzhľadom na vysoký počet zamestnancov, ktorí im zverujú svoje deti na vzdelávanie, a aby o tom do konca roka podal správu príslušnému výboru;

         Generálne riaditeľstvo pre financie (GR pre financie)

         Cestovná kancelária

                  62.

                  berie na vedomie skutočnosť, že platnosť zmluvy so súčasnou cestovnou kanceláriou končí 31. decembra 2013 a že už začali prípravy nového výberového konania; vyjadruje poľutovanie nad skutočnosťou, že v zmluve síce bola zakotvená možnosť finančného auditu, ale nebolo to tak v prípade auditu štruktúry a výkonnosti cestovnej kancelárie; trvá na tom, aby budúca zmluva obsahovala možnosť priebežného a záverečného finančného auditu a auditu výkonnosti; víta skutočnosť, že na základe požiadavky Výboru pre kontrolu rozpočtu administratíva využije aj možnosti externého odborného poradenstva pri príprave dokumentácie výberového konania aj počas výberového konania, čím zabezpečí, aby Európsky parlament zvolil najlepšie riešenie, ktoré prinesie zásadné zjednodušenie a úspory nákladov; zdôrazňuje, že nová zmluva by mala mať na zreteli hľadisko najlepšieho pomeru kvality a ceny a ekonomicky najvýhodnejšej ponuku s konkurencieschopnými cenami;

         GR pre komunikáciu

         Politika Európskeho parlamentu v oblasti komunikácie

                  63.

                  víta skutočnosť, že predsedníctvo 23. marca 2011 dalo konečnú podobu akčnému plánu na obdobie rokov 2011 – 2014, ktorého cieľom je uskutočniť aktualizovanú komunikačnú stratégiu Európskeho parlamentu; konštatuje, že tento akčný plán sa zameriava na parlamentné voľby v roku 2014 a že vymedzuje súbor 21 konkrétnych činností, ktorými sa má zvýšiť informovanosť občanov o legislatívnej činnosti Európskeho parlamentu a podnietiť ich účasť na nej;

                  64.

                  víta skutočnosť, že nové návštevnícke centrum je úspešné, čo potvrdzuje počet návštevníkov (253 000), ktorých centrum privítalo počas prvého roka svojho pôsobenia;

                  65.

                  trvá na tom, že rozpočet na komunikáciu musí byť využívaný iba na to, aby boli občanom poskytované faktické informácie o politikách Únie; zdôrazňuje, že to isté platí aj pre aktivity v sociálnych médiách;

                  66.

                  vyslovuje poľutovanie nad skutočnosťou, že sledovanosť Europarl TV je aj napriek jej zvýšeniu v roku 2011 v porovnaní s rokom 2010 (14) naďalej veľmi nízka, pokiaľ ide o priamych individuálnych používateľov (okrem divákov v rámci partnerských dohôd s regionálnymi televíznymi stanicami), a to navzdory značným prostriedkom, ktoré na ňu boli vynaložené v roku 2011 a ktoré predstavovali približne 8 000 000 EUR (položka 3 2 4 6); vyjadruje poľutovanie nad skutočnosťou, že nebolo vykonané žiadne hodnotenie nákladov a prínosov Europarl TV, a to aj napriek tomu, že to požadovalo plénum vo svojom uznesení o udelení absolutória za rok 2010; berie na vedomie rozhodnutie predsedníctva z 12. decembra 2012 vykonať súbor reforiem s cieľom dosiahnuť výrazné úspory; očakáva, že vyššie uvedené hodnotenie nákladov a prínosov bude predložené ešte pred postupom udeľovania absolutória za rok 2012;

                  67.

                  vyjadruje znepokojenie nad zvýšenými nákladmi na cenu Lux v roku 2011 (15); žiada nákladovo efektívnejšie riadenie tejto ceny, a navrhuje preto, aby vnútorný audítor preskúmal jej administratívu, aby sa podarilo dosiahnuť tento cieľ; dôrazne navrhuje, aby bol pre náklady na túto akciu stanovený maximálny strop;

                  68.

                  konštatuje, že 26. septembra 2011 predsedníctvo schválilo obchodný plán pre Dom európskych dejín a že Komisia vyhlásila, že je ochotná poskytnúť bližšie nešpecifikovaný príspevok na prevádzkové náklady tohto projektu a do konca leta 2013 oznámi Európskemu parlamentu podmienky takéhoto príspevku; vyjadruje poľutovanie nad tým, že sa neočakáva žiadny príspevok Komisie na zriaďovacie náklady projektu;

                  69.

                  víta nový postup umožňujúci spätné získavanie preplatkov po vykonaní platby za hostenie skupín návštevníkov; zastáva názor, že je škoda, že možnosť vykonať platbu bankovým prevodom by mala byť možná iba pri prevodoch na osobné účty bez ustanovenia pravidiel pre prevody na účty organizácií; je znepokojený značným bezpečnostným rizikom spojeným s platbami v hotovosti skupinám návštevníkov, keďže ide o sumy vo výške 30 000 EUR a viac, a Európsky parlament takto vyplatí za deň až 388 000 EUR; poukazuje na to, že smernica Európskeho parlamentu a Rady 2005/60/ES z 26. októbra 2005 o predchádzaní využívania finančného systému na účely prania špinavých peňazí a financovania terorizmu (16) žiada, aby bola osobitná pozornosť venovaná transakciám, ktoré sú nad 15 000 EUR, čo je suma, ktorú Európsky parlament pri platbách návštevníkom bežne prekračuje;

         Generálne riaditeľstvo pre vnútorné politiky (GR IPOL)

                  70.

                  poukazuje na to, že v júli 2011 sa rozhodnutím predsedníctva na GR IPOL zriadilo nové riaditeľstvo pre hodnotenie vplyvu; konštatuje, že hlavným cieľom tohto riaditeľstva je poskytovať Európskemu parlamentu nezávislé posúdenie vplyvu a podporovať tak jeho legislatívnu činnosť; víta skutočnosť, že vytvorenie riaditeľstva bolo rozpočtovo neutrálne;

         GR ITEC

         Politika Európskeho parlamentu v oblasti informačných technológií

                  71.

                  žiada, aby nezávislý orgán vykonal celkovú analýzu riadneho finančného riadenia, účinnosti a efektívnosti zmlúv s externými poskytovateľmi služieb v oblasti IT, predovšetkým so zreteľom na:

                              —

                              hodnotenie potrieb,

                              —

                              metódu výberu,

                              —

                              najvhodnejší typ zmluvy,

                              —

                              možnú stratu kontroly nad riadením v dôsledku nadmernej externalizácie a

                              —

                              transparentnosť systémov účtovania poplatkov/vyúčtovávania;

                  72.

                  vyjadruje poľutovanie nad prílišnou závislosťou na externom (technickom) odbornom poradenstve, najmä v oblasti IT, ktorá vyplýva zo štrukturálnej nerovnováhy medzi internými a externými zdrojmi; upozorňuje, že pri externalizácii činností v oblasti IT by sa malo vždy zabezpečiť, aby riadenie a kontrola tejto činnosti zostali plne v rukách Európskeho parlamentu a aby sa riadne vyhodnotili hrozby pre bezpečnosť a dôvernosť dát a zmierňovali ich následky;

         Generálne riaditeľstvo pre infraštruktúru a logistiku (GR INLO)

                  73.

                  vyzýva generálneho tajomníka, aby predložil predsedníctvu plán, ako riešiť problém reštauračných služieb a ich zlepšenie vzhľadom na zvýšený počet zákazníkov v jedálňach, reštauráciách a baroch v Európskom parlamente (celkový objem činností sa medzi rokmi 2002 až 2011 zvýšil približne o 150 %, z 1,472 milióna zákazníkov v roku 2002 na 3,711 milióna zákazníkov v roku 2011);

         Politika Európskeho parlamentu v oblasti budov

                  74.

                  berie na vedomie rozhodnutia, ktoré prijalo predsedníctvo v roku 2011 v súvislosti so strednodobou stratégiou v oblasti budov prijatou v roku 2010, uskutočniť súbor rozsiahlych projektov s cieľom začať prevádzku budov od začiatku nasledujúceho volebného obdobia:

                              —

                              v Bruseli: odkúpenie budovy Trebel a podpísanie zmluvy o dlhodobom prenájme s predkupným právom v prípade budovy Montoyer 70,

                              —

                              v Štrasburgu: odkúpenie budovy Václav Havel, aby do nej mohol byť premiestnený ombudsman a jeho zamestnanci, čím sa v hlavných budovách uvoľnia kancelárske priestory pre poslancov,

                              —

                              v Luxemburgu: pokračovanie v obnove a rozširovaní budovy Konrad Adenauer v súlade s rozhodnutím predsedníctva z 12. januára 2012, v rámci dohôd o širšej partnerskej spolupráci za účasti luxemburskej vlády,

                              —

                              v Sofii: predbežná dohoda o kúpe novej budovy pre Dom Európy v Sofii v cene 9 miliónov EUR bola podpísaná 7. júla 2011,

                              —

                              uplatňovanie posilnenej politiky v oblasti údržby v Bruseli a Štrasburgu s cieľom zabezpečiť maximálnu bezpečnosť a optimálne využívanie infraštruktúry,

                              —

                              začatie uplatňovania systematickej politiky obnovy budov na základe stanoveného harmonogramu vzhľadom na vek najstarších budov Európskeho parlamentu;

                  75.

                  uznáva, že v roku 2011 bola vypracovaná nová metodika, podobná ustanoveniam, ktoré prijala Komisia, pre prieskum trhu a verejné obstarávanie v oblasti nehnuteľností; konštatuje, že podľa tejto novej metodiky bude naďalej posilňovaná transparentnosť a konkurencia prostredníctvom zverejňovania dokumentov týkajúcich sa verejného obstarávania v úradnom vestníku; poznamenáva, že novú metodiku už uplatnil výbor pre budovy pri posudzovaní prihlášok a ponúk na prieskum trhu nehnuteľností v Bruseli, pri ktorých ide o nahradenie budov Eastman a Montoyer 63 a hľadanie nových priestorov;

                  76.

                  poukazuje na skutočnosť, že akákoľvek stratégia v oblasti nehnuteľností a budov musí zohľadňovať narastajúce náklady na údržbu zakúpených budov;

                  77.

                  berie na vedomie, že v súvislosti s výzvou na predloženie ponúk v prípade projektu budovy Konrad Adenauer sa nepodarilo vybrať uchádzačov, pretože cenové ponuky predložené v rámci tejto výzvy boli oveľa vyššie ako odhady; podporuje rozhodnutia povoľujúceho úradníka vymenovaného delegovaním neudeliť túto zákazku; očakáva, že celková cena projektu neprekročí sumu 482,7 milióna EUR, ktorá bola naplánovaná v októbri 2011;

                  78.

                  v tejto súvislosti poznamenáva, že všetky zákazky vyhlasované Európskym parlamentom v súvislosti s výstavbou budov alebo s prácami na stavebných úpravách by mali byť predmetom výberového konania na čo najširšom základe a vždy na európskej úrovni; odporúča, aby v prípade, že sa výnimočne uplatní rokovacie konanie, vychádzali ceny zo stavebných nákladov vrátane prísne primeraných marží pre hospodárske subjekty;

                  79.

                  vyslovuje poľutovanie nad tým, že sa druhýkrát vyskytol prípad, keď sa odhalili konštrukčné chyby na budovách Európskeho parlamentu, pričom tentoraz išlo o drevené stropné trámy v rokovacej sále Európskeho parlamentu v Bruseli; žiada GR INLO, aby vykonalo úplné preverenie stavu nosných konštrukcií vo všetkých budovách Európskeho parlamentu, ktoré začne tými, na ktoré sa stále vzťahuje záruka realizátora projektu na skryté nedostatky, pokiaľ možno s podporou niekoľkých vybraných odborníkov zo stavebných úradov z rôznych členských štátov, a aby sa v plnej miere využili nadobudnuté interné poznatky a skúsenosti; žiada generálneho tajomníka, aby v blízkej dobe predložil predsedníctvu plán týchto prác so všetkými technickými podrobnosťami a príslušnými nákladmi;

         Verejné obstarávanie

                  80.

                  zdôrazňuje, že je nevyhnutné, aby procesy verejného obstarávania boli v súlade s potrebami Európskeho parlamentu a pomáhali ich napĺňať; zdôrazňuje, že by mali byť v súlade s požiadavkami právnych predpisov a so základnými zásadami, ktorými sa verejné obstarávanie riadi, so zmluvnými ustanoveniami a s kritériami používanými pri postupe hodnotenia ponúk a mali by podliehať zodpovedajúcim systémom kontroly s cieľom monitorovať plnenie objednávok vydaných na základe rámcových zmlúv;

                  81.

                  upozorňuje na skutočnosť, že pri postupoch verejného obstarávania sú v hre rôzne záujmy, pričom záujmy verejného a súkromného sektora sa nie vždy zhodujú, a že verejné obstarávanie je vysoko rizikovou oblasťou, ktorá si vyžaduje neustálu dôkladnú pozornosť a v rámci ktorej je neustále predbežné plánovanie potrieb zásadne dôležité;

                  82.

                  zdôrazňuje, že v dôsledku zložitého právneho prostredia a mimoriadne komplexných faktických potrieb sú v každej fáze procesu verejného obstarávania (počiatočné posúdenie potrieb, príprava výzvy na predkladanie ponúk, vypracovanie výzvy a špecifikácií, kontaktovanie uchádzačov, otváranie ponúk, hodnotenie ponúk, prijatie rozhodnutia o udelení zákazky, uzatvorenie zmlúv) značné riziká v súvislosti s dosiahnutím cieľov;

                  83.

                  pripomína, že počas verejného obstarávania by pravdepodobnosť možných konfliktov záujmov nemala byť odsúvaná do úzadia, ale podobné situácie by sa mali náležitým spôsobom riešiť a Európsky parlament by mal posilniť svoje mechanizmy overovania a zachovávať ich funkčnosť s cieľom umožniť náležité riešenie potenciálnych konfliktov záujmov a predchádzanie týmto konfliktom;

                  84.

                  poznamenáva, že v rokoch 2011 a 2012 vykonal útvar pre vnútorný audit komplexný audit procesu verejného obstarávania a plnenia zmlúv v rámci GR ITEC a že záverečná správa prijatá v júni 2012 obsahovala šesťbodový akčný plán s cieľom riešiť problémy, ktoré vznikli; ďalej poznamenáva, že s vedením GR ITEC bolo dohodnuté, že tento akčný plán sa zavedie do praxe do 31. decembra 2012; poukazuje na skutočnosť, že špecifikácie verejných súťaží sú už vo svojej podstate veľmi zložité v tom, že sú kombináciou viacerých častí zákazky, technických profilov a spôsobov plnenia zmluvy;

                  85.

                  víta skutočnosť, že vyššie uvedený audit dospel k záveru, že GR ITEC sa podarilo napraviť viacero procesných nedostatkov zistených pri prvom prierezovom audite verejného obstarávania v rokoch 2005 a 2006; s poľutovaním však konštatuje, že boli zistené tieto nedostatky:

                              —

                              došlo k neefektívnosti v zložitom prístupe k postupu verejného obstarávania ITS 08,

                              —

                              existuje značný priestor na zvýšenie podielu IT služieb poskytovaných externe a

                              —

                              využívanie mimoriadnych rokovacích konaní treba lepšie odôvodniť a výsledky rokovaní by mali vychádzať z analýz podložených dokumentmi, ktoré sú merateľné vo vzťahu ku kritériám ekonomickej výhodnosti;

         Výročná správa o zadaných zmluvách

                  86.

                  berie na vedomie, že útvary na základe informácií poskytnutých povoľujúcimi útvarmi vypracovali pre rozpočtový orgán výročnú správu o zákazkách zadaných v roku 2011 a nasledujúci prehľad všetkých zákaziek zadaných v rokoch 2011 a 2010:

                              Druh zmluvy

                              2011

                              2010

                              Počet

                              Percento

                              Počet

                              Percento

                              Služby

                              162

                              68 %

                              145

                              67 %

                              Dodávky

                              42

                              18 %

                              40

                              19 %

                              Práce

                              29

                              12 %

                              27

                              12 %

                              Budovy

                              5

                              2 %

                              4

                              2 %

                              Spolu

                              238

                              100 %

                              216

                              100 %

                              Druh zmluvy

                              2011

                              2010

                              Hodnota (EUR)

                              Percento

                              Hodnota (EUR)

                              Percento

                              Služby

                              367 969 100

                              64 %

                              171 589 038

                              67 %

                              Dodávky

                              158 467 814

                              27 %

                              45 467 211

                              17 %

                              Práce

                              33 142 238

                              6 %

                              22 128 146

                              8 %

                              Budovy

                              15 881 213

                              3 %

                              22 269 303

                              9 %

                              Spolu

                              575 460 365

                              100 %

                              261 453 698

                              100 %

                        (Výročná správa o zmluvách zadaných Európskym parlamentom, 2011, s. 5.);

                  87.

                  berie na vedomie toto rozdelenie zmlúv zadaných v rokoch 2011 a 2010 podľa typu použitého konania:

                              Druh konania

                              2011

                              2010

                              Počet

                              Percento

                              Počet

                              Percento

                              Otvorené

                              89

                              37 %

                              72

                              33 %

                              Užšie

                              11

                              5 %

                              6

                              3 %

                              Rokovacie

                              133

                              56 %

                              138

                              64 %

                              Súťažné

                              2

                              1 %

                              Výnimočné

                              3

                              1 %

                              Spolu

                              238

                              100 %

                              216

                              100 %

                              Druh konania

                              2011

                              2010

                              Hodnota (EUR)

                              Percento

                              Hodnota (EUR)

                              Percento

                              Otvorené

                              408 913 061

                              71 %

                              143 603 024

                              55 %

                              Užšie

                              126 310 563

                              22 %

                              10 456 576

                              4 %

                              Rokovacie

                              30 974 647

                              5 %

                              107 394 098

                              41 %

                              Súťažné

                              4 668 600

                              1 %

                              Výnimočné

                              4 593 494

                              1 %

                              Spolu

                              575 460 365

                              100 %

                              261 453 698

                              100 %

                        (Výročná správa o zmluvách zadaných Európskym parlamentom, 2011, s. 6 – 7.);

                  88.

                  konštatuje, že z celkového počtu 238 zmlúv zadaných v roku 2011 bolo 100 s celkovou hodnotou 535 miliónov EUR založených na otvorených alebo užších konaniach a 133 s celkovou hodnotou 31 miliónov EUR bolo založených na rokovacích konaniach;

         Politické skupiny (rozpočtová položka 400)

                  89.

                  konštatuje, že v roku 2011 boli rozpočtové prostriedky zapísané do rozpočtovej položky 400 použité takto:

                              Skupina

                              2011

                              2010

                              Ročné rozpočtové prostriedky (17)

                              Vlastné zdroje a prenesené rozpočtové prostriedky

                              Výdavky

                              Miera využitia ročných rozpočtových prostriedkov

                              Sumy prenesené do nasledujúceho obdobia

                              Ročné rozpočtové prostriedky

                              Vlastné zdroje a prenesené rozpočtové prostriedky

                              Výdavky

                              Miera využitia ročných rozpočtových prostriedkov

                              Sumy prenesené do nasledujúceho obdobia (2011)

                              PPE (bývalá PPE-ED)

                              20 336

                              1 918

                              20 442

                              100,42 %

                              1 832

                              19 990

                              2 392

                              20 662

                              103,36 %

                              1 720

                              S&D (bývalá PSE)

                              14 302

                              5 499

                              13 696

                              95,76 %

                              6 105

                              14 011

                              4 629

                              13 359

                              95,35 %

                              5 281

                              ALDE

                              6 477

                              2 416

                              6 676

                              103,07 %

                              2 217

                              6 262

                              2 240

                              6 160

                              98,37 %

                              2 342

                              Verts/ALE

                              4 025

                              1 242

                              3 820

                              94,91 %

                              1 447

                              3 896

                              1 188

                              3 893

                              99,92 %

                              1 191

                              GUE/NGL

                              2 535

                              1 088

                              2 553

                              100,71 %

                              1 070

                              2 531

                              1 065

                              2 525

                              99,76 %

                              1 071

                              UEN

                              —

                              —

                              IND/DEM

                              —

                              —

                              ECR

                              3 831

                              720

                              3 375

                              88,09 %

                              1 176

                              3 648

                              398

                              3 362

                              92,16 %

                              684

                              EFD

                              2 088

                              835

                              2 046

                              98,03 %

                              876

                              2 201

                              419

                              1 799

                              81,74 %

                              821

                              Nezaradení poslanci

                              1 270

                              409

                              924

                              72,72 %

                              413

                              1 234

                              248

                              828

                              67,10 %

                              409

                              Spolu

                              54 866

                              14 126

                              53 514

                              97,53 %

                              15 137

                              53 773

                              12 579

                              52 588

                              97,80 %

                              13 519

                                 Po európskych voľbách v roku 2009 zanikli skupiny UEN a IND/DEM a boli vytvorené dve nové skupiny ECR a EFD.

         Európske politické strany a európske politické nadácie

                  90.

                  konštatuje, že v roku 2011 boli rozpočtové prostriedky zapísané do rozpočtovej položky 402 použité takto (18):

                              Strana

                              Skratka

                              Vlastné zdroje (19)

                              Grant EP

                              Celkové príjmy

                              Grant EP ako % oprávnených výdavkov (max. 85 %)

                              Prebytok príjmov (presun do rezerv) alebo strata príjmov

                              Európska ľudová strana

                              PPE

                              1 801

                              6 184

                              7 985

                              85 %

                              269

                              Strana európskych socialistov

                              PES

                              939

                              4 118

                              5 057

                              85 %

                              51

                              Strana európskej ľavice

                              ELDR

                              672

                              1 816

                              2 488

                              85 %

                              52

                              Európska strana zelených

                              EGP

                              686

                              1 299

                              1 985

                              84 %

                              204

                              Európski konzervatívci a reformisti

                              AECR

                              204

                              633

                              837

                              85 %

                              0

                              Strana európskej ľavice

                              EL

                              241

                              847

                              1 088

                              85 %

                              64

                              Európska demokratická strana

                              EDP/PDE

                              73

                              371

                              444

                              85 %

                              0

                              Európska slobodná aliancia

                              EFA

                              128

                              392

                              520

                              85 %

                              8

                              EUDemokrati

                              EUD

                              20

                              167

                              187

                              85 %

                              –19

                              Európske kresťanské politické hnutie

                              ECPM

                              72

                              260

                              332

                              84 %

                              4

                              Európska aliancia za slobodu

                              EAF

                              71

                              368

                              439

                              85 %

                              6

                              Spolu

                              4 907

                              16 455

                              21 362

                              85 %

                              639

                  91.

                  konštatuje, že v roku 2011 boli rozpočtové prostriedky zapísané do rozpočtovej položky 403 použité takto (20):

                              Nadácia

                              Skratka

                              Pridružená k skupine

                              Vlastné zdroje (21)

                              Grant EP

                              Celkové príjmy

                              Grant EP ako % oprávnených výdavkov (max. 85 %)

                              Centrum pre štúdium európskych politík

                              CES

                              PPE

                              711

                              3 865

                              4 575

                              85 %

                              Nadácia pre európske pokrokové štúdie

                              FEPS

                              PES

                              514

                              2 709

                              3 223

                              85 %

                              Európske liberálne fórum

                              ELF

                              ELDR

                              146

                              805

                              951

                              85 %

                              Zelená európska nadácia

                              GEF

                              EGP

                              152

                              851

                              1 002

                              85 %

                              Transform Europe

                              TE

                              EL

                              134

                              549

                              683

                              85 %

                              Inštitút európskych demokratov

                              IED

                              PDE

                              35

                              191

                              226

                              85 %

                              Organizácia pre európsku medzištátnu spoluprácu

                              OEIC

                              EUD

                              7

                              108

                              116

                              85 %

                              Centrum Mauritsa Coppietersa

                              CMC

                              EFA

                              44

                              250

                              294

                              85 %

                              Nový smer

                              ND

                              AECR

                              114

                              566

                              680

                              85 %

                              Európska kresťanská politická nadácia

                              ECPF

                              ECPM

                              25

                              115

                              140

                              82 %

                              Európska nadácia za slobodu

                              EFF

                              EAF

                              51

                              236

                              287

                              82 %

                              Spolu

                              1 933

                              10 244

                              12 177

                              85 %

         Európsky parlament ohľaduplný voči životnému prostrediu

                  92.

                  berie na vedomie, že Európsky parlament ponúka poslancom a zamestnancom možnosť využiť 10 bicyklov počas štrasburského zasadnutia okrem ďalších 40 bicyklov, ktoré poskytlo mesto Štrasburg; opakuje svoju žiadosť, aby sa tieto čísla vzhľadom na nízke súvisiace náklady a vysoký dopyt výrazne zvýšili;

                  93.

                  zastáva názor, že v rozpočte Európskeho parlamentu by sa mala zvážiť možnosť ekologických zlepšení a inteligentných úspor prostredníctvom rôznych pracovných metód a moderných technológií, ktoré budú ekologickejšie a lacnejšie, ale ktoré nebudú mať vplyv na prácu Európskeho parlamentu, vrátane využívania telekonferencií;

                  94.

                  rád by bol informovaný o celkovom výkone solárnych panelov v kWh v Európskom parlamente;

                  95.

                  opakovane vyjadruje svoju podporu pilotnému projektu E-committee; dôrazne odporúča, aby bolo v tejto súvislosti poslancom umožnené rozhodnúť sa, či chcú na schôdzi výborov dostávať dokumentáciu v tlačenej podobe alebo nie, s cieľom výrazne znížiť množstvo papiera použitého v Európskom parlamente.

         (1)  Ú. v. EÚ L 68, 15.3.2011.

         (2)  Ú. v. EÚ C 348, 14.11.2012, s. 1.

         (3)  Ú. v. EÚ C 164, 9.6.2012, s. 1.

         (4)  Ú. v. EÚ C 344, 12.11.2012, s. 1.

         (5)  Ú. v. EÚ C 348, 14.11.2012, s. 130.

         (6)  Ú. v. ES L 248, 16.9.2002, s. 1.

         (7)  Ú. v. EÚ L 298, 26.10.2012, s. 1.

         (8)  PE 349.540/Bur/ann/def.

         (9)  Ú. v. EÚ C 4 E, 7.1.2011, s. 20.

         (10)  Ú. v. EÚ C 161 E, 31.5.2011, s. 258.

         (11)  Prijaté texty, P7_TA(2013)0048.

         (12)  Správa o rozpočtovom a finančnom hospodárení – oddiel I – Európsky parlament – rozpočtový rok 2011 (Ú. v. EÚ C 164, 9.6.2012, s. 1).

         (13)  Automatické prenosy: 231 028 630 EUR, neautomatické prenosy: 9 240 000 EUR.

         (14)  Priame návštevy internetovej stránky na mesiac: v roku 2010: 30 000; v roku 2011: 39 559.

         (15)  Údaje za rok 2011: 573 722 EUR; údaje za rok 2010: 380 666 EUR.

         (16)  Ú. v. EÚ L 309, 25.11.2005, s. 15.

         (17)  Všetky sumy v tisícoch EUR.

         Po európskych voľbách v roku 2009 zanikli skupiny UEN a IND/DEM a boli vytvorené dve nové skupiny ECR a EFD.

         (18)  Zdroj: Zápisnica predsedníctva i) z 26. júna 2012, bod 34 [oznámenie GT D(2012)31558, PE469.487/BUR] a ii) z 30. augusta 2012, bod 26 [oznámenie GT D(2012)42643].

         (19)  Všetky sumy v tisícoch EUR.

         (20)  Zdroj: Zápisnica predsedníctva i) z 26. júna 2012, bod 34 [oznámenie GT D(2012)31558, PE469.487/BUR] a ii) z 30. augusta 2012, bod 26 [oznámenie GT D(2012)42643].

         (21)  Všetky sumy v tisícoch EUR.


title: Rozhodnutie Rady (EÚ) 2016/1750 zo 17. júna 2016 o uzavretí v mene Európskej únie Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku, pokiaľ ide o jeho ustanovenia o povinnostiach týkajúcich sa justičnej spolupráce v trestných veciach a vymedzenie pojmu trestné činy

text:
               1.10.2016

               SK

               Úradný vestník Európskej únie

               L 268/6

         ROZHODNUTIE RADY (EÚ) 2016/1750
   zo 17. júna 2016
   o uzavretí v mene Európskej únie Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku, pokiaľ ide o jeho ustanovenia o povinnostiach týkajúcich sa justičnej spolupráce v trestných veciach a vymedzenie pojmu trestné činy
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 82 ods. 1 a článok 83 v spojení s jej článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Uzavretie rámcového dohovoru Svetovej zdravotníckej organizácie (WHO) o kontrole tabaku (ďalej len „rámcový dohovor WHO o kontrole tabaku“) bolo schválené v mene Spoločenstva rozhodnutím Rady 2004/513/ES (1).

               (2)

               V súlade s rozhodnutím Rady 2013/744/EÚ (2) a rozhodnutím Rady 2013/745/EÚ (3) bol Protokol na odstránenie nezákonného obchodu s tabakovými výrobkami k Rámcovému dohovoru WHO o kontrole tabaku (ďalej len „protokol“) podpísaný 20. decembra 2013, s výhradou jeho uzavretia k neskoršiemu dátumu.

               (3)

               Protokol predstavuje významný príspevok k medzinárodnému úsiliu zameranému na odstránenie všetkých foriem nezákonného obchodu s tabakovými výrobkami, a tým aj k boju proti obchádzaniu daňových a colných povinností, ako aj k zníženiu ponuky tabakových výrobkov v súlade s článkom 15 rámcového dohovoru WHO o kontrole tabaku. Protokol zároveň prispieva k bezproblémovému fungovaniu vnútorného trhu s tabakovými výrobkami, pričom zabezpečuje vysokú úroveň verejného zdravia.

               (4)

               Protokol zahŕňa oblasti týkajúce sa justičnej spolupráce v trestných veciach, vymedzenia pojmu trestné činy a policajnej spolupráce. V rozsahu, v akom články 14, 16, 19, 23, 26, 27, 29 a 30 protokolu môžu byť vykonávané opatreniami, ktoré patria do rozsahu pôsobnosti týchto oblastí, uvedené ustanovenia patria do rozsahu pôsobnosti hlavy V tretej časti Zmluvy o fungovaní Európskej únie.

               (5)

               Prostredníctvom právnych aktov Únia stanovila spoločné pravidlá v oblasti justičnej spolupráce v trestných veciach a vymedzila pojem trestné činy (4). Článkami 14, 16, 26, 29 a 30 protokolu môžu byť dotknuté tieto spoločné pravidlá alebo zmenený rozsah ich pôsobnosti. Protokol by sa mal v mene Európskej únie schváliť, pokiaľ ide o záležitosti patriace do právomoci Únie, len ak protokolom môžu byť dotknuté takéto spoločné pravidlá alebo zmenený rozsah ich pôsobnosti.

               (6)

               Uzavretím protokolu Únia nebude vykonávať spoločnú právomoc, členské štáty si tak ponechajú svoju právomoc v oblastiach upravených v protokole, ktorými nie sú dotknuté spoločné pravidlá ani sa nemení rozsah ich pôsobnosti.

               (7)

               Írsko je viazané aktom Rady z 26. júla 1995 a rámcovým rozhodnutím 2001/500/SVV, a preto sa zúčastňuje na prijatí tohto rozhodnutia.

               (8)

               V súlade s článkami 1 a 2 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa Spojené kráľovstvo nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (9)

               V súlade s článkami 1 a 2 protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu.

               (10)

               Rozhodnutie Rady (EÚ) 2016/1749 (5) prijaté súbežne s týmto rozhodnutím sa týka uzavretia protokolu v mene Únie s výnimkou jeho ustanovení o povinnostiach týkajúcich sa justičnej spolupráce v trestných veciach a vymedzenia pojmu trestné činy.

               (11)

               Protokol by sa mal schváliť, pokiaľ ide o záležitosti, ktoré patria do právomoci Únie,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Protokol na odstránenie nezákonného obchodu s tabakovými výrobkami k Rámcovému dohovoru WHO o kontrole tabaku, pokiaľ ide o články 14, 16, 26, 29 a 30 týkajúce sa justičnej spolupráce v trestných veciach a vymedzenia pojmu trestné činy.
   Text protokolu je pripojený k tomuto rozhodnutiu.
   Článok 2
   Predseda Rady určí osobu(-y) splnomocnenú(-é) uložiť v mene Únie:

               a)

               listinu podľa článku 44 ods. 1 protokolu;

               b)

               vyhlásenie o právomociach uvedené v prílohe k tomuto rozhodnutiu podľa článku 44 ods. 3 protokolu.

         Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Luxemburgu 17. júna 2016

            Za Radu

            predseda

         J.R.V.A. DIJSSELBLOEM

      (1)  Rozhodnutie Rady 2004/513/ES z 2. júna 2004 o uzavretí Rámcového dohovoru Svetovej zdravotníckej organizácie o kontrole tabaku (Ú. v. EÚ L 213, 15.6.2004, s. 8).

      (2)  Rozhodnutie Rady 2013/744/EÚ z 9. decembra 2013 o podpise v mene Európskej únie Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku, pokiaľ ide o jeho ustanovenia týkajúce sa povinností súvisiacich s justičnou spoluprácou v trestných veciach, vymedzenia pojmu trestné činy a policajnej spolupráce (Ú. v. EÚ L 333, 12.12.2013, s. 73).

      (3)  Rozhodnutie Rady 2013/745/EÚ z 9. decembra 2013 o podpise v mene Európskej únie Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku s výnimkou jeho ustanovení týkajúcich sa povinností súvisiacich s justičnou spoluprácou v trestných veciach, vymedzenia pojmu trestné činy a policajnej spolupráce (Ú. v. EÚ L 333, 12.12.2013, s. 75).
   Rámcové rozhodnutie Rady 2001/500/SVV z 26. júna 2001 o praní špinavých peňazí, identifikácii, vyhľadávaní, zmrazení, zaistení a konfiškácii prostriedkov a príjmov z trestnej činnosti (Ú. v. ES L 182, 5.7.2001, s. 1);

      (4)  Akt Rady z 26. júla 1995, ktorým sa vyhotoví Dohovor o ochrane finančných záujmov Európskych spoločenstiev (Ú. v. ES C 316, 27.11.1995, s. 48).

      (5)  Rozhodnutie Rady (EÚ) 2016/1749 zo 17. júna 2016 o uzavretí v mene Európskej únie Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku s výnimkou jeho ustanovení, ktoré patria do rozsahu pôsobnosti hlavy V tretej časti Zmluvy o fungovaní Európskej únie (pozri stranu 1 tohto úradného vestníka).

      PRÍLOHA

         VYHLÁSENIE EURÓPSKEJ ÚNIE O PRÁVOMOCIACH V ZÁLEŽITOSTIACH, NA KTORÉ SA VZŤAHUJE PROTOKOL NA ODSTRÁNENIE NEZÁKONNÉHO OBCHODU S TABAKOVÝMI VÝROBKAMI

         (PODĽA ČLÁNKU 44 PROTOKOLU)

      Európska únia (EÚ) predkladá v súlade s článkom 44 Protokolu na odstránenie nezákonného obchodu s tabakovými výrobkami k Rámcovému dohovoru Svetovej zdravotníckej organizácie o kontrole tabaku (ďalej len „protokol k rámcovému dohovoru WHO o kontrole tabaku“) toto vyhlásenie o právomociach, v ktorom sú uvedené kategórie a oblasti, v prípade ktorých členské štáty EÚ preniesli právomoci na EÚ v tých oblastiach, na ktoré sa vzťahuje protokol k rámcovému dohovoru WHO o kontrole tabaku.
      1.   Všeobecné zásady

      Druhy a oblasti právomocí Únie sú stanovené v článkoch 2 až 6 ZFEÚ. Ak zmluvy prenesú na EÚ výlučnú právomoc v určitej oblasti, môže legislatívnu činnosť vykonávať a prijímať právne záväzné akty len EÚ, pričom členské štáty tak môžu urobiť len vtedy, ak ich na to EÚ splnomocní, alebo v prípade, že tak konajú na účely vykonania aktov EÚ. Ak zmluvy prenesú v určitej oblasti právomoc na EÚ tak, že ju vykonáva spoločne s členskými štátmi, môžu v uvedenej oblasti legislatívnu činnosť vykonávať a právne záväzné akty prijímať EÚ aj členské štáty. Členské štáty vykonávajú svoju právomoc v rozsahu, v akom EÚ svoju právomoc nevykonala. Členské štáty teda vykonávajú svoju právomoc v rozsahu, v akom sa EÚ rozhodla svoju právomoc nevykonať.
      Pokiaľ ide o uzavieranie medzinárodných dohôd, má v oblastiach uvedených v článku 3 ods. 1 ZFEÚ takúto právomoc len EÚ. Pokiaľ ide o oblasti uvedené v článku 4 ods. 2 ZFEÚ, tieto patria do spoločnej právomoci EÚ a jej členských štátov, avšak podľa článku 3 ods. 2 ZFEÚ má EÚ výlučnú právomoc konať, ak je zamýšľané opatrenie potrebné na to, aby Únia mohla vykonávať svoju vnútornú právomoc, alebo pokiaľ ustanoveniami predmetnej dohody môžu byť dotknuté spoločné pravidlá alebo sa týmito ustanoveniami môže zmeniť rozsah ich pôsobnosti; ak o takéto prípady nejde (t. j. ak nie sú splnené podmienky stanovené v článku 3 ods. 2 ZFEÚ), členské štáty môžu uplatniť svoju právomoc konať v týchto oblastiach.
      Právomoci, ktoré nie sú zmluvami zverené EÚ, patria členským štátom EÚ.
      Podľa článku 44 protokolu Európska únia riadne oznámi akúkoľvek podstatnú zmenu rozsahu svojich právomocí, pričom však takéto oznámenie nepredstavuje podmienku pre vykonávanie jej právomoci v záležitostiach, na ktoré sa vzťahuje protokol k rámcovému dohovoru WHO o kontrole tabaku.
      2.   Výlučná právomoc EÚ

                  2.1.

                  EÚ má výlučnú právomoc konať, pokiaľ ide o záležitosti, na ktoré sa vzťahuje protokol k rámcovému dohovoru WHO o kontrole tabaku, ktoré patria do rozsahu pôsobnosti spoločnej obchodnej politiky EÚ (článok 207 ZFEÚ).

                  2.2.

                  Okrem toho má EÚ výlučnú právomoc konať v záležitostiach, na ktoré sa vzťahuje protokol k rámcovému dohovoru WHO o kontrole tabaku, ktoré patria do rozsahu pôsobnosti colnej spolupráce (článok 33 ZFEÚ), aproximácie práva na vnútornom trhu (články 113 a 114 ZFEÚ), justičnej spolupráce v trestných veciach (článok 82 ZFEÚ) a vymedzenia pojmu trestné činy (článok 83 ZFEÚ), a to len vtedy, pokiaľ sa ustanoveniami aktu Únie stanovujú spoločné pravidlá, ktoré môžu byť dotknuté ustanoveniami protokolu k rámcovému dohovoru WHO o kontrole tabaku alebo ktorých rozsah pôsobnosti sa ustanoveniami uvedeného protokolu môže zmeniť.
                  Zoznam aktov Únie uvedený nižšie znázorňuje rozsah, v akom Únia vykonáva svoju vnútornú právomoc v týchto oblastiach v súlade so Zmluvou o fungovaní Európskej únie. Rozsah výlučnej právomoci Únie, ktorý vyplýva z týchto aktov, sa musí posúdiť so zreteľom na konkrétne ustanovenia každého opatrenia, a najmä na rozsah, v ktorom sa týmito ustanoveniami stanovujú spoločné pravidlá, ktoré by mohli byť dotknuté ustanoveniami protokolu k rámcovému dohovoru WHO o kontrole tabaku alebo aktom prijatým na ich vykonávanie alebo ktorých rozsah pôsobnosti by sa ustanoveniami uvedeného protokolu alebo takým aktom mohol zmeniť.

                              —

                              Smernica Európskeho parlamentu a Rady 2014/40/EÚ z 3. apríla 2014 o aproximácii zákonov, iných právnych predpisov a správnych opatrení členských štátov týkajúcich sa výroby, prezentácie a predaja tabakových a súvisiacich výrobkov a o zrušení smernice 2001/37/ES (Ú. v. EÚ L 127, 29.4.2014, s. 1);

                              —

                              Smernica Európskeho parlamentu a Rady 2005/60/ES z 26. októbra 2005 o predchádzaní využívania finančného systému na účely prania špinavých peňazí a financovania terorizmu (Ú. v. EÚ L 309, 25.11.2005, s. 15);

                              —

                              Nariadenie Európskeho parlamentu a Rady (EÚ) č. 952/2013 z 9. októbra 2013, ktorým sa ustanovuje Colný kódex Únie (Ú. v. EÚ L 269, 10.10.2013, s. 1);

                              —

                              Smernica Rady 2008/118/ES zo 16. decembra 2008 o všeobecnom systéme spotrebných daní a o zrušení smernice 92/12/EHS (Ú. v. EÚ L 9, 14.1.2009, s. 12);

                              —

                              Smernica Rady 2011/64/EÚ z 21. júna 2011 o štruktúre a sadzbách spotrebnej dane z tabakových výrobkov (Ú. v. EÚ L 176, 5.7.2011, s. 24);

                              —

                              Rámcové rozhodnutie Rady 2001/500/SVV z 26. júna 2001 o praní špinavých peňazí, identifikácii, vyhľadávaní, zmrazení, zaistení a konfiškácii prostriedkov a príjmov z trestnej činnosti (Ú. v. ES L 182, 5.7.2001, s. 1);

                              —

                              Akt Rady z 26. júla 1995, ktorým sa vyhotoví Dohovor o ochrane finančných záujmov Európskych spoločenstiev (Ú. v. ES C 316, 27.11.1995, s. 48).

            3.   Právomoc členských štátov

      Pokiaľ ide o ostatné záležitosti, na ktoré sa vzťahuje protokol k rámcovému dohovoru WHO o kontrole tabaku, ktoré nie sú uvedené v bodoch 2.1 a 2.2, v ktorých EÚ nemá výlučnú právomoc konať, právomoc konať majú naďalej členské štáty.